b"\n_START_ARTICLE_\nGalleria degli Uffizi\n_START_SECTION_\nLa hist\xc3\xb2ria de l'edifici i del museu\n_START_PARAGRAPH_\nLa construcci\xc3\xb3 del palau Uffizi va comen\xc3\xa7ar el 1560. Cosme I de M\xc3\xa8dici va encarregar a Giorgio Vasari un edifici per a allotjar les magistratures florentines, at\xc3\xa8s que Palazzo Vecchio ja s'havia quedat petit. D'aqu\xc3\xad ve el seu nom, de \xe2\x80\x98palau o galeria de les oficines'. Les obres es van acabar el 1581. Durant anys, algunes parts del palau van servir per a guardar les peces d'art de la magn\xc3\xadfica col\xc2\xb7lecci\xc3\xb3 de la fam\xc3\xadlia M\xc3\xa8dici._NEWLINE_Quan va arribar el declivi dels M\xc3\xa8dici, les obres d'art van romandre a Flor\xc3\xa8ncia i van esdevenir l'embri\xc3\xb3 d'uns dels primers museus moderns del m\xc3\xb3n. Durant el segle\xc2\xa0xvi, la galeria s'obria als visitants que ho sol\xc2\xb7licitaven i, el 1765, va obrir oficialment al p\xc3\xbablic com a museu._NEWLINE_A causa de la magnitud de la col\xc2\xb7lecci\xc3\xb3, algunes obres es van traspassar a altres museus florentins, com les escultures al Museu Bargello. Les limitacions de l'edifici quant a superf\xc3\xadcie d'exposici\xc3\xb3 encara hi s\xc3\xb3n, encara que s'hi est\xc3\xa0 duent a terme una ampliaci\xc3\xb3, amb la qual el museu passar\xc3\xa0 de 6.000 m\xc2\xb2 a gaireb\xc3\xa9 13.000 m\xc2\xb2. Aquesta remodelaci\xc3\xb3 ha de permetre al p\xc3\xbablic gaudir dels enormes fons del museu, gaireb\xc3\xa9 desconeguts._NEWLINE_El 1993, un cotxe bomba va explotar a la via dei Georgofili: cinc persones van morir i es van produir danys greus al palau. La part m\xc3\xa9s afectada va ser la Sala de N\xc3\xadobe, d'escultures cl\xc3\xa0ssiques, la decoraci\xc3\xb3 neocl\xc3\xa0ssica de la qual va haver de ser restaurada. La causa de l'atemptat encara no s'ha aclarit, encara que se sospita que la m\xc3\xa0fia en podria ser la responsable._NEWLINE_La Galleria degli Uffizi \xc3\xa9s una de les atraccions tur\xc3\xadstiques m\xc3\xa9s visitades de Flor\xc3\xa8ncia. A la temporada alta (en especial el juliol), les cues d'esperes poden arribar a ser de fins a cinc hores.\n_START_SECTION_\nSales de la Galleria degli Uffizi\n_START_PARAGRAPH_\nLa col\xc2\xb7lecci\xc3\xb3 d'art dels Uffizi \xc3\xa9s molt extensa, i cont\xc3\xa9 fins i tot fons que no estan exposats per manca d'espai. L'exposici\xc3\xb3, que segueix un ordre cronol\xc3\xb2gic, es distribueix al llarg de dos pisos del palau. El recorregut comen\xc3\xa7a al segon pis. Cal destacar la pres\xc3\xa8ncia, al corredor vasariano, del conegut com Autoretrat, del 1720. Es tracta d'un autoretrat de Giovanna Fratellini, en el qual es representa a ella mateixa en l'acte de pintar."